ORDE do 19 de abril de 2005 pola que se establecen as bases reguladoras das axudas para o fomento da integración da prevención de riscos laborais nos sistemas de xestión das empresas mediante a contratación de técnicos en prevención de riscos laborais polas Pemes galegas.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 25/04/2005

O Estatuto de autonomía de Galicia, aprobado pola Lei orgánica 1/1981, do 6 de abril, establece no seu artigo 29, epígrafe 1, que lle corresponde á Comunidade Autónoma de Galicia a execución da lexislación básica do Estado en materia laboral.
A Comunidade Autónoma de Galicia recibiu, mediante o Real decreto 2381/1982, do 24 de xullo, o traspaso de funcións e servizos da Administración do Estado en materia de gabinetes técnicos provinciais do Instituto de Seguridade e Hixiene en el Trabajo.
Mediante o Decreto 200/2004, do 29 de xullo, créase o Instituto Galego de Seguridade e Saúde Laboral como órgano administrativo de carácter técnico en materia de seguridade e saúde laboral, ao tempo que se regula o Consello Galego de Seguridade e Saúde Laboral.
A publicación da Lei 54/2003, do 12 de decembro, de reforma do marco normativo da prevención de riscos laborais inclúe as modificacións que se introducen, por unha banda, na Lei 31/1995, do 8 de novembro, de prevención de riscos laborais e, por outra banda, na Lei sobre infraccións e sancións
na orde social, texto refundido aprobado por Real decreto lexislativo 5/2000, do 4 de agosto.
Entre os obxectivos da Lei 54/2003, está o de combater dun xeito activo a sinistralidade laboral así como o de reforzar a necesidade de integrar a prevención dos riscos laborais nos sistemas de xestión da empresa. Isto fai preciso instrumentar mecanismos para as empresas galegas que lles faciliten dar cumprimento ao novo marco normativo e á normativa de desenvolvemento existente en materia de prevención de riscos laborais, artellando a prevención de riscos laborais como actividade integrada no conxunto de actuacións e decisións da empresa.
As axudas previstas nesta orde teñen como obxectivo, ao abeiro da perspectiva integradora antes sinalada, facilitar a contratación de técnicos dotados da formación necesaria para o desempeño das funcións propias da actividade preventiva ás Pemes que exerzan a súa actividade na Comunidade Autonóma de Galicia impulsando a presenza de recursos preventivos na empresa e fomentando unha auténtica cultura de prevención de riscos laborais no traballo.
Neste marco de actuación, as bases reguladoras deste tipo de axuda e a súa convocatoria para o presente exercicio, axústanse ao disposto:
-Na Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005, onde se habilitan créditos para a finalidade destes programas ou accións.
-Nos artigos 78 e 79 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, normativa á que, en consecuencia, se adaptará esta orde, tendo en conta en todo caso os principios de publicidade, obxectividade e concorrencia na concesión de axudas públicas.
Por todo o exposto, consultado o Consello Galego de Seguridade e Saúde Laboral e o Consello Galego de Relacións Laborais, e de conformidade coas atribucións que teño conferidas e para a debida aplicación dos créditos orzamentarios aos fins para os que foron establecidos,
DISPOÑO:
Capítulo I
Ámbito e réxime das axudas
Artigo 1º.-Obxecto e finalidade.
1. Esta orde ten por obxecto fixar as bases reguladoras das axudas para o fomento da integración da prevención de riscos laborais mediante a contratación de técnicos de prevención de riscos laborais que sirvan de apoio nesta materia ás pequenas e medianas empresas que exerzan a súa actividade na Comunidade Autónoma de Galicia, co obxectivo de promover a mellora das condicións de seguridade e saúde no traballo no ámbito xeográfico da comunidade galega.
2. As solicitudes, tramitación e concesión destas axudas axustaranse ao disposto no texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, modificada pola Lei 14/2004, do 29 de decembro, de medidas tributarias e de réxime administrativo; no Decreto 287/2000, do 21 de novembro; na Lei de orzamentos xerais da Comunidade Autónoma de Galicia para o exercicio 2005, na Lei 38/2003 do 17 de novembro xeral de subvencións, e nesta orde.
Artigo 2º.-Beneficiarios e requisitos dos mesmos.
1. Poderán ser beneficiarios dos apoios recollidos nestas bases, as pequenas e medianas empresas ou empresarios individuais que exerzan a súa actividade na Comunidade Autónoma de Galicia e non incorran nas circunstancias previstas no artigo 13.2º da Lei 38/2003, do 17 de novembro, xeral de subvencións. Estas circunstancias acreditaranse de conformidade co establecido no artigo 13.7º da Lei 38/2003, xeral de subvencións.
2. Terán a consideración de pequenas e medianas empresas, ao abeiro do establecido na Recomendación da Comisión do 6 de maio de 2003 sobre definición de microempresas e medianas empresas (publicada no DOCE, na serie L nº 124, do 20 de maio), as unidades económicas con personalidade propia que cumpran coas seguintes condicións:
a) Que teñan menos de 250 persoas.
b) Cuxo volume de negocios anual non exceda 50 millóns de euros ou cuxo balance xeral anual non exceda 43 millóns de euros.
c) Que cumpran o criterio de independencia tal e como se define de seguido:
Que o seu capital ou os seus dereitos de voto non pertenzan en máis dun 25% conxunta ou individualmente a empresas que non cumpran os requisitos anteriores, salvo que estas sexan sociedades públicas de investimento, sociedades de capital-risco ou investidores institucionais, sempre que estes non exerzan individual ou conxuntamente ningún control sobre a empresa.
d) Para o cálculo dos limiares das letras a) e b) anteriores, engadirase ás cifras correspondentes da empresa beneficiaria as de todas as empresas nas que posúa directa ou indirectamente o 25% ou máis do seu capital ou dos seus dereitos de voto.
3. Na categoría das Pemes defínese unha pequena empresa como unha empresa que ocupa menos de 50 persoas e cun volume de negocios anual ou balance xeral anual que non supere os 10 millóns de euros.
Na categoría das Pemes defínese unha microempresa como unha empresa que ocupa a menos de 10 persoas cun volume de negocios anual ou balance xeral anual non superior a 2 millóns de euros.
4. Non poderán ser beneficiarios destas axudas:
* As administracións públicas, as sociedades públicas, nin as entidades vinculadas ou dependentes de calquera delas, agás que a relación deveña de actuacións horizontais de apoio financeiro á promoción económica e fomento empresarial.
* As entidades especializadas acreditadas como servizos de prevención, externos ás empresas e aquelas que, entre as súas actividades principais, inclúan a de prevención de riscos laborais.
* As entidades especializadas acreditadas para desenvolver a actividade de auditoría do sistema de prevención.
* As empresas que regulamentariamente teñan que constituír servizos de prevención propio.
* Entidades autorizadas para desenvolver e certificar actividades formativas en materia de prevención de riscos laborais pola autoridade laboral competente.
Capítulo II
Modalidades de axuda
Artigo 3º.-Tipo de axuda.
1. Será subvencionable a contratación por obra ou servizo de técnico en prevención de riscos laborais, a tempo completo, e vencellada á actuación concreta a desenvolver polo devandito técnico segundo a memoria descritiva da mesma que se vai achegar.
2. O técnico de prevención de riscos laborais, por cuxa contratación se solicite a axuda prevista nesta orde, deberá:
* Ser desempregado e,
* Dispoñerá da formación acreditada para o exercicio das funcións preventivas nos seus niveis intermedio ou superior ao abeiro do disposto no Real decreto 39/1997, do 17 de xaneiro, polo que se aproba o Regulamento dos servizos de prevención.
3. Para os efectos da axuda recollida nesta orde terán a consideración de desempregados aqueles técnicos en prevención de riscos laborais, con competencia técnica, formación e capacidade acreditada ao abeiro da normativa vixente, que figuren inscritos como demandantes de emprego no Servizo Público de Emprego, e, pola súa vez, carezan de ocupación segundo o informe da vida laboral da Tesouraría Xeral da Seguridade Social no momento da súa alta no correspondente réxime da Seguridade Social.
4. Os técnicos de prevención contratados ao abeiro desta orde terán dedicación exclusiva na empresa beneficiaria da axuda, para efectos da execución, no seu tempo efectivo de traballo, das accións programadas segundo a memoria da actuación prevista (anexo V).
5. Non se considerarán as contratacións realizadas con infracción da lexislación laboral ou da seguridade social.
Artigo 4º.-Subvencións para a contratación polas Pemes de técnicos en prevención de riscos laborais.
1. Será subvencionable a contratación por obra ou servizo de técnico en prevención de riscos laborais de nivel superior ou intermedio.
2. A subvención concederase por unha soa vez e pola contratación dun único técnico por empresa.
3. A contratación por obra ou servizo da axuda será por unha duración de 3 meses e a data máxima de remate de contrato é a do 31 de outubro de 2005.
4. Por cada contrato, por obra ou servizo, realizado ao abeiro desta orde concederanse as seguintes axudas:
* 3.030 euros, no caso da contratación de técnicos superiores en prevención de riscos laborais.
* 2.030 euros, cando se trate de técnicos de nivel intermedio.
5. A súa concesión estará condicionada á xustificación pola PEME, da actuación a realizar coa participación directa do técnico contratado e obxecto da subvención. Xustificarase pola mesma que, coa contratación obxecto de subvención, se suplen carencias para o desenvolvemento das actividades preventivas (segundo modelo anexo V).
6. En concreto, entenderanse como accións subvencionables aquelas que impliquen a integración da prevención na xestión xeral da empresa e que se encadren nalgún dos grupos seguintes:
-Elaboración e implantación de plans de autoprotección e/ou emerxencias.
-Estudos de adecuación de equipos de traballo ao Real decreto 1215/1997.
-Implantación de sistemas de xestión de riscos laborais, integrándoos no posible cos de calidade e ambiente.
-Realización de auditorías internas dos sistemas de prevención de riscos laborais.
-Calquera outra que supoña a integración da prevención de riscos laborais no sistema de xestión cotiá da PEME e/ou se xustifique o interese e a novidade da proposta.
7. Para os efectos da graduación, os proxectos ou accións presentados teñen que estar claramente definidos, tanto desde o punto de vista técnico como de programación no tempo de duración. Deben ser perfectamente cuantificables, avaliables e controlables na fase de seguimento.
8. Para a súa valoración teranse en conta os seguintes criterios de graduación, de maior a menor importancia, ata un máximo de 20 puntos:
1º Accións para desenvolver por Pemes situadas nos polígonos industriais de Galicia. (6 puntos).
2º Accións que contribúan directamente á integración da prevención de riscos laborais na xestión cotiá da empresa. (5 puntos).
3º Accións que contribúan a combater dun xeito activo a sinistralidade laboral da empresa. (4 puntos).
4º Dimensión da empresa (nº de traballadores), sendo preferentes as microempresas. (3 puntos).
5º Calidade e detalle na formulación do proxecto e idoneidade da documentación e información achegada. (2 puntos).
9. Quedan excluídos desta axuda os contratos realizados cos titulares ou socios da entidade beneficiaria.
Capítulo III
Competencia e procedemento
Artigo 5º.-Competencia.
A competencia para coñecer e resolver as solicitudes de subvencións presentadas ao abeiro desta orde, por delegación da conselleira de Asuntos Sociais, Emprego e Relacións Laborais, corresponderalle ao director xeral de Relacións Laborais.
Artigo 6º.-Solicitudes e prazo.
1. As solicitudes de subvencións dirixiranse ao órgano competente, e presentaranse no rexistro xeral da Consellería de Asuntos Sociais, Emprego e Relacións Laborais ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As solicitudes formuladas segundo modelo normalizado anexo I, xunto coa documentación que figura no anexo II, poderán presentarse dentro dos 40 días naturais contados a partir do día seguinte ao de entrada en vigor desta orde.
3. A presentación da documentación xustificativa da actuación realizada, para efectos do pagamento da subvención, realizarase no prazo máximo de 1 mes contado a partir da data do remate da contratación realizada tendo en conta que a data de remate para todas as contratacións é a do 31 de outubro de 2005.
Artigo 7º.-Documentación.
As solicitudes deberán presentarse nos modelos normalizados que figuran como anexos numéricos desta orde e deberán ir acompañadas por duplicado exemplar, un deles orixinal, da documentación que se relaciona (segundo modelo anexo II):
a) Instancia da solicitude asinada e debidamente cuberta, segundo modelo establecido no anexo I.
b) Declaración da súa condición de PEME, segundo o modelo anexo III.
c) Último recibo pagado polo imposto de actividades económicas.
d) Se o solicitante é persoa física, DNI e acreditación do número de identificación fiscal.
e) Se o solicitante é persoa xurídica, CIF do solicitante, DNI do asinante da solicitude, documentación acreditativa da personalidade xurídica da empresa, poder suficiente do representante que actúa en nome da entidade e imposto de sociedades do último exercicio, dilixenciado na Axencia Tributaria.
f) Certificación de cumprimento das súas obrigas fiscais, expedida cunha antigüidade inferior a 6 meses.
g) Certificación de cumprimento coa Seguridade Social, expedida cunha antigüidade inferior a 6 meses.
h) Certificación de non ter pendente ningunha débeda coa Xunta de Galicia, expedida cunha antigüidade inferior a 6 meses.
i) Declaración complementaria do conxunto de axudas solicitadas para o mesmo proxecto ás distintas administracións públicas competentes ou ás súas entidades vinculadas ou dependentes, tanto as aprobadas como as pendentes de resolución, incluíndo as resolucións correspondentes, segundo o modelo anexo IV desta orde.
j) Certificación da entidade bancaria acreditativa de que o solicitante é titular da conta.
k) Documento que acredite a realización da correspondente avaliación de riscos laborais actualizada, se é o caso, con especificación das posibles situacións de risco, ao abeiro do exposto no Real decreto 39/1997, do 17 de xaneiro, no caso de estar obrigado a elaborala, así como a acreditación da realización da planificación preventiva correspondente e a existencia do Plan de prevención de riscos laborais da empresa.
l) Memoria técnica descritiva da actuación do técnico contratado, dando conta en detalle das actividades e obxectivos a desenvolver así como as funcións que realizará en relación coa categoría profesional (segundo o modelo anexo V desta orde).
m) DNI do técnico e certificación da súa condición de desempregado inscrito no Servizo Público de Emprego, así como dos períodos de inscrición como demandante de emprego.
n) Acreditación mediante o correspondente certificado da formación intermedia ou superior do técnico en prevención de riscos laborais conforme a normativa de aplicación.
o) Informe actualizado de vida laboral da Tesouraría Xeral da Seguridade Social referido ao técnico.
p) Contrato de traballo, por obra ou servizo, e alta na Seguridade Social.
Artigo 8º.-Instrución e tramitación.
Se a solicitude non estivese debidamente cuberta ou non se achegase a documentación exixida, as unidades encargadas da tramitación do expediente remitiránlle estas ao servizo competente para que este requira o interesado para que, nun prazo de 10 días, emende a falta ou achegue os documentos preceptivos, con indicación de que, se así non o fixera, se terá por desistido da súa petición, de conformidade co preceptuado no artigo 71 da Lei de réxime xurídico das administracións públicas e do procedemento administrativo común, ditándose resolución para o efecto.
Artigo 9º.-Comisión de valoración.
1. Para o estudo e selección das solicitudes de axudas constituirase unha Comisión de Valoración, presidida pola subdirectora xeral de Seguridade e Saúde Laboral da Dirección Xeral de Relacións Laborais e composta polos seguintes membros:
* Dous directores dos centros provinciais de Seguridade e Saúde Laboral do Instituto Galego de Seguridade e Saúde Laboral.
* O xefe de Servizo da Subdirección Xeral de Seguridade e Saúde Laboral, que actuará como secretario.
2. Cando por calquera causa, no momento en que a comisión teña que examinar as solicitudes, algún dos seus compoñentes non puidera asistir, será substituído polo funcionario que para o efecto designe a subdirectora de Seguridade e Saúde Laboral da Dirección Xeral de Relacións Laborais e, sempre que sexa posible, o nomeamento deberá recaer noutro funcionario da dirección xeral.
3. A Comisión de Valoración rexerase polo establecido no título II, capítulo II, artigo 22 e seguintes da Lei de réxime xurídico das administracións públicas e do procedemento administrativo común (LRXAP e PAC), relativo aos órganos colexiados e terá vixencia ata o 31 de nadal de 2005.
4. A Comisión de Valoración, á vista da documentación presentada e dos criterios de valoración establecidos no artigo 4º.8, emitirá informe-proposta que servirá de base ao director xeral de Relacións Laborais para ditar resolución.
Artigo 10º.-Resolución.
1. As resolucións serán ditadas polo órgano correspondente e deberán serlles notificadas aos interesados no prazo de dez días a partir da data en que o acto foi ditado, de acordo co establecido no artigo 58 da Lei 30/1992, do 26 de novembro, de réxime xurídico das administracións públicas e do procedemento administrativo común. As resolucións, de concesión ou denegatorias, deberán ser sempre motivadas.
2. De acordo co establecido no artigo 18 da Lei 38/2003, do 17 de novembro, xeral de subvencións, as resolucións destas axudas publicaranse no Diario Oficial de Galicia.
3. O prazo para resolver será de tres meses que se computarán desde a data de entrada da solicitude no rexistro do órgano competente para a súa tramitación. Transcorrido o devandito prazo sen que se ditara a resolución expresa, poderá entenderse desestimada a solicitude, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 11º.-Xustificación do pagamento.
1. O pagamento das axudas quedará condicionado á presentación polos beneficiarios da seguinte documentación:
a) Memoria xustificativa da actuación realizada e obxecto da subvención (segundo modelo anexo VI desta orde), no prazo, nos termos e na forma que se sinale na resolución de concesión.
b) Recibos dos soldos e salarios así como dos boletíns de cotización á Seguridade Social (TC2) do técnico contratado, correspondentes ao período subvencionado.
c) Xustificantes dos pagos realizados en concepto de nóminas e seguros sociais referidos ao técnico contratado.
2. O pagamento das axudas tamén quedará condicionado á presentación da documentación prevista nesta orde e non achegada coa solicitude da axuda, no prazo, nos termos e na forma que se sinale na resolución de concesión.
3. Tras a recepción procederase á revisión e valoración dos documentos xustificativos da execución, e se é o caso, da documentación adicional solicitada. En función dos resultados acadados realizarase proposta de pago, axuste ou revogación das subvencións.
Capítulo IV
Incompatibilidades e obrigas
Artigo 12º.-Incompatibilidades e concorrencia.
1. A axuda para a contratación temporal, por obra ou servizo, de técnico en prevención de riscos laborais será incompatible coas establecidas nos dife
rentes programas de fomento da contratación por conta allea convocados pola Consellería de Asuntos Sociais, Emprego e Relacións Laborais.
2. Os sinalados incentivos serán compatibles, de ser o caso, con axudas ou bonificacións ás cotizacións á Seguridade Social.
Artigo 13º.-Obrigas dos beneficiarios.
1. Son obrigas dos beneficiarios das subvencións:
a) Acreditaren, previamente ao cobramento, que se atopan ao corrente nas súas obrigas tributarias estatais e autonómicas e coa Seguridade Social, e que non teñen pendente de pagamento ningunha outra débeda, por ningún concepto, coa Comunidade Autónoma de Galicia.
b) Achegar unha declaración complementaria do conxunto de axudas solicitadas para o mesmo proxecto ás distintas administracións públicas competentes ou ás súas entidades vinculadas ou dependentes, tanto as aprobadas como as pendentes de resolución, incluíndo as resolucións correspondentes, segundo o modelo anexo IV desta orde.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
d) O sometemento ás actuacións de control, comprobación e inspección que efectuará a Consellería de Asuntos Sociais, Emprego e Relacións Laborais, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e ao Consello de Contas, ou a outros órganos da Administración do Estado ou da Unión Europea, así como a obriga de facilitar información, tal como establece o artigo 78.8º j) da Lei de réxime financeiro e orzamentario de Galicia.
e) Manter no seu cadro de persoal o técnico contratado, como mínimo, o tempo da contratación subvencionada, quedando obrigados a substituílo por un técnico de similares características (de igual nivel en prevención de riscos laborais e desempregado, entre outras) ata completar o período de contratación subvencionado (3 meses en cómputo global) e mantendo as condicións de contratación previstas nesta orde así como o previsto na resolución da axuda (entre outras: fixarase a mesma obra ou servizo inicial, contratación a tempo completo, dedicación exclusiva, etc.). Neste caso achegaríase a documentación correspondente á nova contratación realizada.
f) Presentar a seguinte documentación no prazo dun mes desde o remate do contrato laboral temporal:
I. Memoria técnica das actividades realizadas polo técnico en prevención de riscos laborais (segundo modelo anexo VI desta orde).
II. Recibos dos soldos e salarios así como dos boletíns de cotización á Seguridade Social (TC2)
do técnico contratado, correspondentes ao período subvencionado.
III. Xustificantes dos pagos realizados en concepto de nóminas e seguros sociais referidos ao técnico contratado.
Artigo 14º.-Modificación da resolución concesoria.
Toda alteración das condicións tidas en conta para a concesión destas axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 15º.-Revogación.
Procederá a revogación da axuda, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 16º.-Seguimento e control.
A Dirección Xeral de Relacións Laborais poderá comprobar, en todo momento, a aplicación das subvencións concedidas para os fins programados (acceso a toda a documentación relacionada coa acción, rexistros internos que basean as xustificacións técnicas e/ou administrativas, etc.).
Para estes efectos, os beneficiarios deberán cumprir as obrigas que se establezan nesta orde e na resolución de concesión.
Artigo 17º.-Réxime de axudas.
As solicitudes, tramitación e concesión destas axudas axustaranse ao disposto no texto refundido da Lei de réxime financeiro e orzamentario de Galicia aprobada polo Decreto lexislativo 1/1999, do 7 de outubro, modificada pola Lei 14/2004, de 29 de decembro, de medidas tributarias e de réxime administrativo; no Decreto 287/2000, do 21 de novembro; na Lei de orzamentos xerais da Comunidade Autónoma de Galicia para o exercicio 2005, na Lei 38/2003, do 17 de novembro, xeral de subvencións, e nesta orde.
Estas axudas regúlanse de conformidade co disposto no Real decreto 39/1997, do 17 de xaneiro, polo que se aproba o Regulamento dos servizos de prevención de riscos laborais.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Esta
do ou da comunidade autónoma, a Consellería de Asuntos Sociais, Emprego e Relacións Laborais levará a cabo a función de control, así como a de avaliación e seguimento desta convocatoria.
Para realizar estas funcións poderán utilizarse cantos medios estean ao dispor da Consellería de Asuntos Sociais, Emprego e Relacións Laborais para comprobar o cumprimento dos requisitos exixidos nesta orde e demais normas vixentes que resulten de aplicación.
Ademais, os técnicos especializados dos centros provinciais de Seguridade e Saúde Laboral do IGASEL que realizan os labores de asesoramento, colaborarán nas actuacións de seguimento e avaliación das empresas receptoras da subvención.
Segunda.-A Consellería de Asuntos Sociais, Emprego e Relacións Laborais poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas para o tipos de axuda previsto nesta orde.
Terceira.-Apróbase a delegación de atribucións da conselleira de Asuntos Sociais, Emprego e Relacións Laborais no director xeral de Relacións Laborais, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer a correspondente proposta de pagamento.
Cuarta.-A comprobación da condición de técnico superior e/ou intermedio en prevención de riscos laborais poderá realizarse directamente polo órgano xestor das axudas cando se trate de técnicos incluídos no rexistro correspondente da Comunidade Autónoma de Galicia.
Quinta.-No exercicio 2005 as axudas recollidas nesta orde financiaranse con cargo ao programa 214B da Dirección Xeral de Relacións Laborais, aplicación 16.05.214B.470.0 cun crédito de 400.000 A.
Disposicions derradeiras
Primeira.-En todo o non regulado nesta orde aplicarase de forma supletoria o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Segunda.-Facúltase o director xeral de Relacións Laborais para ditar, no ámbito das súas competencias, as resolucións e aclaracións necesarias para o desenvolvemento e cumprimento desta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de abril de 2005.
Belén Prado Sanjurjo
Conselleira de Asuntos Sociais, Emprego e
Relacións Laborais